ToekomsVenster: Ons is nooit met die Bybel klaar nieArgieffoto: Pixabay Daarmee het ons aan die einde van ons reis deur Jakobus gekom. Ons is nooit met die Bybel klaar nie omdat die Bybel nooit met ons klaar is nie. Die Here se Woord is lewendig en kragtig en skerper as ŉ tweesnydende swaard. Die woord van God is lewend en kragtig. Dit is skerper as enige swaard met twee snykante en dring deur selfs tot die skeiding van siel en gees en van gewrigte en murg. Dit beoordeel die bedoelings en gedagtes van die hart. Hebreërs 4:12 Jakobus draai nie doekies om nie. Hy sê ŉ ding soos dit is. Hy is beslis in sy verwagting dat in die lewe van gelowiges belydenis en lewe by mekaar sal uitkom. Dis ŉ boodskap wat ons moet hoor. Nie elkeen wat vir My sê: ‘Here, Here,’ sal in die koninkryk van die hemel ingaan nie, maar net hy wat die wil doen van my Vader wat in die hemel is. Baie sal daardie dag vir My sê: ‘Here, Here, het ons dan nie in u Naam gepreek nie, deur u Naam bose geeste uitgedryf en deur u Naam baie wonders gedoen nie?’Dan sal Ek openlik vir hulle sê: Ek het julle nooit geken nie. Gaan weg van My af, julle wat die wet van God oortree. Elkeen dan wat hierdie woorde van My hoor en daarvolgens handel, kan vergelyk word met ‘n verstandige man wat sy huis op rots gebou het. Die stortreën het geval, vloedwaters het afgekom, winde het teen daardie huis gewaai en daaraan geruk, en tog het dit nie ingestort nie, want die fondament was op rots. En elkeen wat hierdie woorde van My hoor en nie daarvolgens handel nie, kan vergelyk word met ‘n dwaas wat sy huis op sand gebou het. Matt 7: 21-26 Só mag dit nie wees in die lewe van ‘n gelowige nie.